钦定古今图书集成/明伦汇编/氏族典/第559卷 > 司马遹
## 钦定古今图书集成/明伦汇编/氏族典/第559卷 > 司马遹

按《晋书愍怀太子传》：“太子遹，字熙祖，惠帝长子。幼而
聪惠，武帝爱之，恒在左右。宫中尝夜失火，武帝登楼
望之，太子时年五岁，牵帝裾入暗中曰：‘暮夜仓卒，宜
备非常，不宜令照见人君也’。由是奇之，尝对群臣称
太子似宣帝，于是令誉流天下，封广陵王。惠帝即位立为皇太子。及长，不好学，惟与左右嬉戏。贾后素忌”
太子，因密敕黄门阉宦媚谀，慢弛益彰。性刚，知贾谧
恃后之贵，不能假借之。谧因谮太子于后，后纳之。将
废太子。太子入朝，后不见，置于别室，遣婢陈舞阳以
酒枣逼饮之。使潘岳作书，草若祷神之文，使太子书
之。文曰：“陛下宜自了不自了，吾当入了之。中宫又宜
速自了不了，吾当手了之。”太子醉迷，不觉，遂依而写
之，字半不成。既而补成之，以呈帝。帝召公卿遍示张
华、裴𬱟证明太子至日西不决。后惧事变，乃表免太
子为庶人，诏许之，以兵仗送于金墉城。明年正月，更
幽于许昌宫之别坊。太子既废，非其罪，众情愤怨。贾
后闻之忧怖，乃使太医令程据合巴豆杏仁丸，矫诏
使黄门孙虑赍至许昌以害太子，太子不肯服，虑以
药杵椎杀之，年二十三。及贾庶人死，册复太子谥曰
“愍怀”，葬显平陵。三子：虨、臧、尚。